Lucas Bjerregaard kom forrygende fra land på førstedagen afl Made in Denmark 2017. Generelt gik torsdagen godt for danskerne, og i alt 10 danskere er indenfor cuttet efter de første 18 huller. Lucas Bjerregaard var tidligt på dagen på banen, og var længe den bedst af alle danske spillere. Han fik dog en ærgerlig afslutning med en dobbelt-bogey på sidste hul, som betød, at nordjyden endte med en runde i fem slag under par, altså 66 slag. Det placerer Lucas Bjerregaard som en foreløbig nummer syv. En placering han deler med blandt andet Joachim B. Hansen og Victor Dubuisson. Lucas Bjerregaard blev dagens bedste dansker trods den ærgerlige afslutning. Også Søren Kjeldsen havde en udmærket dag på golfbanen. 69 slag brugte han på de 18 huller, altså to slag under par. Det bringer Kjeldsen op som nummer 37 efter førstedagen. - Jeg fik en rigtig god start. De første ni huller spillede jeg helt suverænt, og så kom der sådan lidt fejl på de sidste ni. Scoremæssigt kunne det godt have været lidt bedre, men spilmæssigt synes jeg faktisk, at det var meget godt, siger Søren Kjeldsen. Golfen starter igen fredag morgen klokken 07.30. Ved Hul 10 starter Lucas Bjerregaard fredag klokken 13.00 og Søren Kjeldsen klokken 13.10.

Referat:
Torsdagen gik godt for de to nordjyder Lucas Bjerregaard og Søren Kjeldsen til Made in Denmark. Lucas Bjerregaard blev dagens bedste dansker trods den ærgerlige afslutning.